LIETUVOS RESPUBLIKOS DRAUDIMO PRIEŽIŪROS KOMISIJOS

NUTARIMAS

DĖL LIETUVOS RESPUBLIKOS DRAUDIMO PRIEŽIŪROS KOMISIJOS 2004 M. rugsėjo 7 D. NUTARIMO Nr. N-107 „dėl draudimo įmonės ir užsienio valstybės draudimo įmonės filialo lietuvos respublikoje verslo plano turinio, formos ir verslo plano pateikimo TVARKOS PATVIRTINIMO“ pakeitimo

2011 m. birželio 7 d. Nr. N-197

Vilnius

Lietuvos Respublikos draudimo priežiūros komisija nutaria:

Pakeisti Lietuvos Respublikos draudimo priežiūros komisijos 2004 m. rugsėjo 7 d. nutarimą Nr. N-107 „Dėl Draudimo įmonės ir užsienio valstybės draudimo įmonės filialo Lietuvos Respublikoje verslo plano turinio, formos ir verslo plano pateikimo tvarkos patvirtinimo“ (Žin., 2004, Nr. 137-5029; 2008, Nr. 12-421) ir išdėstyti jį nauja redakcija:

„LIETUVOS RESPUBLIKOS

DRAUDIMO PRIEŽIŪROS KOMISIJA

NUTARIMAS

DĖL DRAUDIMO ĮMONĖS, PERDRAUDIMO ĮMONĖS, UŽSIENIO VALSTYBĖS DRAUDIMO ĮMONĖS FILIALO IR UŽSIENIO VALSTYBĖS PERDRAUDIMO ĮMONĖS FILIALO LIETUVOS RESPUBLIKOJE VERSLO PLANO TURINIO, FORMOS IR verslo plano pateikimo TVARKOS APRAŠO PATVIRTINIMO

Vadovaudamasi Lietuvos Respublikos draudimo įstatymo (Žin., 2003, Nr. 94-4246; 2007, Nr. 125-5092) 33 straipsnio 2 dalimi, 68 straipsnio 2 dalimi, 553 straipsniu ir 5511 straipsniu, Lietuvos Respublikos draudimo priežiūros komisija nutaria:

Patvirtinti Draudimo įmonės, perdraudimo įmonės, užsienio valstybės draudimo įmonės filialo ir užsienio valstybės perdraudimo įmonės filialo Lietuvos Respublikoje verslo plano turinio, formos ir verslo plano pateikimo tvarkos aprašą (pridedama).“

Lietuvos Respublikos draudimo

priežiūros komisijos pirmininkas	Mindaugas Šalčius

PATVIRTINTA

Lietuvos Respublikos

draudimo priežiūros komisijos

2004 m. rugsėjo 7 d. nutarimu Nr. N-107

(Lietuvos Respublikos

draudimo priežiūros komisijos

2011 m. birželio 7 d. nutarimo Nr. N-197 redakcija)

DRAUDIMO ĮMONĖS, PERDRAUDIMO ĮMONĖS, UŽSIENIO VALSTYBĖS DRAUDIMO ĮMONĖS FILIALO IR UŽSIENIO VALSTYBĖS PERDRAUDIMO ĮMONĖS FILIALO LIETUVOS RESPUBLIKOJE VERSLO PLANO TURINIO, FORMOS IR verslo plano pateikimo TVARKOS APRAŠAS

I. BENDROSIOS NUOSTATOS

1. Draudimo įmonės, perdraudimo įmonės, užsienio valstybės draudimo įmonės filialo ir užsienio valstybės perdraudimo įmonės filialo Lietuvos Respublikoje verslo plano turinio, formos ir verslo plano pateikimo tvarkos aprašas (toliau – aprašas) nustato minimalius reikalavimus verslo plano turiniui ir formai ir reglamentuoja verslo plano pateikimo Lietuvos Respublikos draudimo priežiūros komisijai (toliau – Priežiūros komisija) ir verslo plano pakeitimų suderinimo tvarką.

2. Aprašas taikomas steigiamai ir veikiančiai draudimo įmonei bei perdraudimo įmonei (toliau – įmonė). Šio aprašo nuostatos užsienio valstybių draudimo įmonių filialams ir užsienio valstybių perdraudimo įmonių filialams Lietuvos Respublikoje taikomos mutatis mutandis.

3. Verslo planas – įmonės veiklos strategijos, tikslų, uždavinių ir jų įgyvendinimo priemonių apibūdinimas. Verslo planas turi:

3.1. atspindėti strateginius tikslus bei uždavinius;

3.2. numatyti finansinius išteklius užsibrėžtiems strateginiams tikslams ir uždaviniams įgyvendinti;

3.3. parodyti įmonės finansinę padėtį ir gebėjimą vykdyti įsipareigojimus per visą planuojamą laikotarpį;

3.4. privalo būti sudaromas remiantis realiais faktais ir pagrįstomis prielaidomis.

4. Šio aprašo nuostatos, reglamentuojančios verslo plano pateikimo Priežiūros komisijai tvarką, taikomos tiek, kiek kiti teisės aktai nenustato kitaip.

5. Šiame apraše vartojamos sąvokos atitinka Lietuvos Respublikos draudimo įstatyme (Žin., 2003, Nr. 94-4246) vartojamas sąvokas.

II. Steigiamos įmonės verslo plano turinys ir pateikimo priežiūros komisijai tvarka

6. Steigiamos įmonės verslo plane turi būti nurodyta:

6.1. įmonės organizacinė struktūra, įmonei vadovausiantys ar kitas pagrindines funkcijas (rizikos valdymo, atitikties, vidaus audito, aktuaro ir kt.) vykdysiantys asmenys;

6.2. pagrindinės teigiamos ir neigiamos tendencijos bei veiksniai, kurie turės įtakos įmonės plėtrai ir rezultatams per visą veiklos planavimo laikotarpį, įskaitant konkurencines sąlygas bei reikšmingus teisinės, ekonominės ir socialinės aplinkos veiksnius;

6.3. planuojamo verslo idėja, misija, vizija, trumpalaikiai (vienerių metų) ir ilgalaikiai tikslai, numatomi veiksmai šiems tikslams pasiekti, nurodomi šių tikslų pasiekimo terminai;

6.4. valdymo ir pardavimo struktūrų įkūrimo sąnaudų įvertinimas (sąmata), finansiniai ištekliai, kuriais bus finansuojamos šios sąnaudos;

6.5. numatomos vykdyti draudimo grupės ir draudimo rūšys, numatomos sudaryti perdraudimo sutarčių rūšys;

6.6. numatomų vykdyti draudimo grupių planuojamos pasirašyti įmokos, išmokos, administracinės ir įsigijimo sąnaudos bei draudimo ir (ar) perdraudimo techniniai atidėjiniai už kiekvienus ateinančius trejus finansinius metus;

6.7. prognozuojami finansiniai rezultatai už kiekvienus ateinančius trejus finansinius metus:

6.7.1. pasirašytos įmokos ir išmokos, administracinės ir įsigijimo sąnaudos;

6.7.2. finansinė atskaitomybė (balansas, pelno (nuostolių) ataskaita, pinigų srautų ataskaita) pateikiama sustambintomis eilutėmis (pateikiama svarbiausios nurodytų ataskaitų eilutės (pvz.: uždirbtos įmokos ir išmokų sąnaudos, investicinės veiklos pelnas, įmonės kapitalas, draudimo ir (ar) perdraudimo techniniai atidėjiniai ir t. t.);

6.7.3. draudimo ir (ar) perdraudimo techninių atidėjinių padengimas investicijomis (numatomos kryptys ir dydžiai);

6.7.4. būtinoji ir turima mokumo atsarga (atskirai nurodant turimą mokumo atsargą sudarančius elementus) bei, reikalui esant, papildomo finansavimo šaltiniai, reikalingi turimos mokumo atsargos pakankamumui užtikrinti.

7. Steigiant įmonę verslo planas yra teikiamas kartu su kitais Priežiūros komisijos nurodytais dokumentais, kurių reikia draudimo veiklos licencijai gauti.

III. Veikiančios įmonės verslo plano turinys ir pateikimo priežiūros komisijai tvarka

8. Įmonės verslo planas yra rengiamas vadovaujantis įmonės nustatytomis vidaus taisyklėmis, reglamentuojančiomis įmonės veiklos planavimo procesą.

9. Įmonės veiklos planavimo procesas turi apimti šias sritis:

9.1. pagrindines teigiamas ir neigiamas tendencijas bei veiksnius, kurie turėjo įtakos ar ateityje turės įtakos įmonės plėtrai ir rezultatams per visą veiklos planavimo laikotarpį, įskaitant konkurencijos sąlygas bei reikšmingus teisinės, ekonominės ir socialinės aplinkos veiksnius;

9.2. įmonės trumpalaikius ir ilgalaikius tikslus, numatomus veiksmus šiems tikslams pasiekti, šių tikslų pasiekimo terminus ir už jų įvykdymą ir įvykdymo kontrolę atsakingus padalinius;

9.3. rizikų, susijusių su draudimo grupių, kurių draudimo ir (ar) perdraudimo veiklą numatoma pradėti vykdyti, bei numatomų sudaryti perdraudimo sutarčių rūšių įvertinimą;

9.4. numatomų vykdyti draudimo rūšių pasirašytų įmokų, išmokų, administracinių ir įsigijimo sąnaudų bei draudimo ir (ar) perdraudimo techninių atidėjinių prognozę;

9.5. finansinių rezultatų prognozę (balanso, pelno (nuostolių), pinigų srautų ataskaitų projekcijos) bei, reikalui esant, papildomo finansavimo šaltinių pritraukimo galimybės įvertinimą;

9.6. pagrįstomis prielaidomis paremtą investavimo veiklos rezultatų prognozę, taip pat reikšmingų veiksnių, kurie gali lemti investavimo rezultatus, įvertinimą;

9.7. kitas įmonės nuožiūra reikšmingas sritis.

10. Įmonių verslo planai turi būti sudaromi ne trumpesniam nei trejų metų laikotarpiui ir pateikiami Priežiūros komisijai kiekvienais metais.

11. Priežiūros komisijai pateikiamas verslo planas turi būti patvirtintas atsakingo įmonės organo ir pateiktas Priežiūros komisijai ne vėliau kaip per 14 kalendorinių dienų po jo patvirtinimo.

IV. kartu su verslo planu pateikiami dokumentai

12. Kartu su verslo planu įmonės turi pateikti šiuos dokumentus:

12.1. informaciją apie planuojamą persidraudimą:

12.1.1. draudimo įmonė ir užsienio valstybės draudimo įmonės filialas Lietuvos Respublikoje turi pateikti persidraudimo strategiją;

12.1.2. perdraudimo įmonė ir užsienio valstybės perdraudimo įmonės filialas Lietuvos Respublikoje turi nurodyti pagrindinius pakartotinio perdraudimo (retrocesijos) principus;

12.2. draudimo ir (ar) perdraudimo techninių atidėjinių bei kitų lėšų investavimo strategijas.

13. 12 punkte nurodytų dokumentų Priežiūros komisijai nereikia teikti tuo atveju, jei palyginti su praeitais metais šiuose dokumentuose nebuvo padaryta reikšmingų pakeitimų.

14. Įmonė, steigianti filialą kitoje Europos Sąjungos valstybėje narėje ar užsienio valstybėje, aprašo 12 punkte nurodytuose dokumentuose papildomai turi pateikti informaciją apie:

14.1. planuojamą įmonės filialo prisiimamų rizikų perdraudimą;

14.2. įmonės filialo įtaką draudimo ir (ar) perdraudimo techninių atidėjinių investavimo strategijos pasikeitimui.

V. verslo plano pakeitimai ir jų suderinimas priežiūros komisijoje

15. Įmonė privalo pakeisti verslo planą:

15.1. jei steigiamas įmonės filialas kitoje Europos Sąjungos valstybėje narėje ar užsienio valstybėje;

15.2. Lietuvos Respublikos draudimo įstatymo 18 straipsnyje nustatytais atvejais.

16. Įmonės filialo kitoje Europos Sąjungos valstybėje narėje ar užsienio valstybėje steigimo atveju verslo planas turi būti sudarytas pagal šio aprašo 6 punkte išvardytus reikalavimus (išskyrus 6.7 punktą), atsižvelgiant į valstybės, kurioje planuojama steigti filialą, veiklos aplinką.

17. Verslo plano pakeitimai turi būti suderinti su Priežiūros komisija.

18. Įmonė pakeistą verslo planą turi pateikti Priežiūros komisijai šio aprašo 11 punkto nustatyta tvarka.

19. Šio aprašo 15.1 punkto atveju Priežiūros komisija išnagrinėja ir priima sprendimą suderinti arba atsisakyti suderinti verslo plano pakeitimus per 3 mėnesius nuo pakeisto plano gavimo.

20. Šio aprašo 15.2 punkto atveju Priežiūros komisija išnagrinėja ir priima sprendimą suderinti arba atsisakyti suderinti verslo plano pakeitimus per vieną mėnesį nuo pakeisto plano gavimo.

21. Jei per 19 ir 20 punktuose nustatytą terminą Priežiūros komisija nepraneša įmonei apie pakeisto verslo plano trūkumus, laikoma, kad verslo plano pakeitimai yra suderinti.

_________________